नितिन से शादी कर डिंपल डिप्रेशन का शिकार हो गई, अमिताभ ने उसे फिर से जीना सिखाया
“गहरा सदमा तब लगा जब नितिन ने तलाक के कागज तुरंत साइन करके मेरे पास भेज दिए।”
“शालू” जानी पहचानी आवाज सुनकर मैंने पीछे मुड़कर देखा, तो हैरान रह गई। न्यू दिल्ली स्टेशन पर मेट्रो की प्रतीक्षा करते हुए डिंपल से यूं अचानक मुलाकात हो जाएगी मैंने सोचा नहीं था।
“डिंपल ,तुम यहां कैसे? इतने दिनों बाद! मैं कितना बदल गयी हूं, फिर भी तुमने मुझे पहचान लिया? भई मुझे तो थोड़ा समय लगा तुम्हें पहचानने में। कहां रहती हो?”“नोएडा में।”“मैं भी तो नोएडा में ही हूं, हफ्तेभर पहले ही शिफ्ट किया है।”
“और मैंने एक हफ्ते पहले ही यहां जॉब ज्वाइन किया है। रोज 2.35 की मैट्रो लेती हूं, लेकिन आज ट्रेन मिस हो गई।”
“अच्छा ही हुआ, इतने समय बाद तुम मिली हो, अब अगली ट्रेन में साथ ही चलेंगे।”
इसी बीच अगली ट्रेन आ गयी। डिंपल की बातें सुन सकूं इसलिए मैंने उसके सामने वाली सीट ले ली।
“मम्मी कह रही थीं कि शादी के बाद तुम नितिन के साथ खुश नहीं थीं।”
“खुश? सच पूछो तो वो रिश्ता ऐसा बोझिल हो गया था कि फेरों की गांठ का कोई अर्थ ही नहीं रह गया था।”
“यहां किसके साथ रह रही हो?” मैं उसके बारे में जानने को उत्सुक थी।
“अपने पति और बिटिया के साथ।”
मैं उसकी बात सुनकर हैरान रह गई। फिर मैंने बात को संभालते हुए धीरे से कहा, “पर मम्मी ने तो बताया था कि तुम्हारा तलाक हो गया है।”
मन डिंपल की जिंदगी की कहानी की तहों तक जानने को उत्सुक हो उठा। जरा सा कुरेदने पर उसके जीवन की किताब का पन्ना दर पन्ना खुलने लगा।
“सीधा सादा सा दिखने वाला नितिन मेरे ख्वाबों में बचपन से ही बसा था। उसका प्रतिबिंब हमेशा मेरे ऊपर छाया रहता जो एक तरह से मेरी कमजोरी बनता गया। आठ दस साल बाद उससे शादी कर ली।”
मैंने अफसोस जताते हुए कहा, “मैं तुम्हारी शादी में आ ही नहीं पायी।”
“हूं… मैंने चार महीने पहले दोबारा शादी कर ली है। तुम्हें याद है, कॉलेज में हमारे सीनियर हुआ करते थे अमिताभ, उन्हीं के साथ।”
“ऐसा क्या हुआ डिंपल कि नौबत तलाक तक आ गयी?” मैं उसके तलाक की वजह जानना चाहती थी।
“शादी से पहले सपने दिखाना और सिर आंखों पर बिठाने वाली बातें तो होती ही हैं, यह तो समझ में आता है, लेकिन नितिन जैसे लड़के ने भावावेश में शादी की होगी ऐसा सोचना भ्रम है। उसने बहुत सोच-समझकर मुझसे शादी की थी, क्योंकि मैं होनहार, मेहनती, पढ़ी लिखी और नौकरी करने वाली लड़की थी।”
“वो अपनी फैमिली को इज्जत और मान देने वाला व्यक्ति था ये बात मैं जानती थी, लेकिन उन्हें खुश करने की कोशिश में वो मेरी पढ़ाई और करियर को बेवजह दांव पर लगा देगा, ऐसा मैंने सपने में भी नहीं सोचा था।
सचमुच, कहीं न कहीं गलती मेरी भी थी कि मैं अपने दिल पर काबू न रख सकी।
हैरानी तो इस बात की थी कि उस परिवार में सभी, यहां तक कि मेरी सास भी नौकरी करती थीं, बस मनाही थी तो मुझे।
असल बात ये थी कि मेरे घर पर रहने से परिवार के हर व्यक्ति को हर चीज आसानी से मिल जाती थी, तो फिर वो सब मुझे नौकरी करने की इजाजत क्यों देते? हमेशा एक ही जवाब मिलता, “यहां किस चीज की कमी है तुम्हें?”
मैं उसकी बातें सुनती जा रही थी और डिंपल अपने मन का गुबार निकालते जा रही थी।
“घर का काम तो सुबह ही खत्म हो जाता था, फिर पूरा दिन क्या करती? बहुत समझाया नितिन को, लेकिन न वो समझने के लिए तैयार थे, न ही उनके घर वाले।
इसी बीच मैंने कंसीव कर लिया। सोचा, बच्चा हो जाने के बाद सब ठीक हो जाएगा, लेकिन स्तिथि और बिगड़ गई। घर और बच्ची के काम के बाद भी काफी समय बच जाता था। पीड़ा और बढ़ जाती जब ऑफिस से लौट कर सब लोग एक दूसरे के साथ अपने अनुभव शेयर करते। और मैं दौड़भाग करती हुए चौके में अपनी मेड के साथ खड़े होकर डिनर की तैयारी कर रही होती।
उस समय अपने करियर के दौरान होने वाली प्रेजेंटेशन, मंथएंड मीटिंग्स याद कर कर के मन में कसक सी उठती। मैं मन ही मन सोचती, ‘क्या मेरी प्रतिभा का यही अंत है?’ मेरे अंदर हीनभावना पनपने लगी थी कि इतनी पढ़ाई मैंने घर की सफाई और खाना पकाने के लिए की थी?
नितिन और उसके परिवार के सदस्यों में से किसी को एहसास नहीं था कि मेरी प्रतिभा का तिल तिल मरना मुझे डिप्रेशन की ओर धकेल रहा है।
धीरे धीरे मैं अपने प्रति लापरवाह होने लगी और घर के कामों के प्रति भी। जब ससुराल के लोगों को लगा कि मैं किसी भी काम में दिलचस्पी नहीं ले रही हूं तो उन्होंने साल भर की सान्या के साथ मुझे मेरे मायके भेज दिया।
मां और पापा मुझे खुश रखने की पूरी कोशिश करते, कभी रेस्टोरेंट, कभी मूवी दिखाने ले जाते, लेकिन मेरी हालत में कोई सुधार नहीं आ रहा था।
इस बीच एक रेस्टोरेंट में मुझे अमिताभ मिले। मैंने तो उनसे कोई बात नहीं की, लेकिन उन्होंने पापा से मेरे बारे में पूछा और सब कुछ जानने के बाद उन्हें मशविरा दिया कि वो मुझे साइकोलॉजिस्ट के पास ले जाएं।
मेरी काउंसलिंग के बाद साइकोलॉजिस्ट ने बताया कि मैं डिप्रेशन का शिकार हूं। उन्होंने पापा को ये भी बताया कि ये बीमारी पूरी तरह ठीक हो जाती है, लेकिन पूरी तरह इलाज कराना जरूरी है।
अमिताभ जब भी भोपाल आते मेरा हाल पूछने घर पर जरूर आते, मेरा आत्मविश्वास बढ़ाते। उन्होंने मेरा रिज्यूमें तैयार किया। कई प्लेसमेंट एजेंसी में मेरा सीवी डाला। कई जगह से मुझे कॉल आया। और साल भर के अंदर मुझे जॉब भी मिल गई।
पापा ने सबसे पहले मेरे जॉब मिलने की खबर अमिताभ को ही सुनाई थी। बोले, “तुम्हारी बदौलत हमने डिंपल को वापस पा लिया, वरना हम तो उसे खो ही बैठे थे।”
दो साल होने को आए। इस बीच नितिन और घरवालों ने एक बार भी मेरी खोजखबर नहीं ली।
तब मैंने तय किया कि नितिन से तलाक लूंगी। इसके अलावा मेरे पास कोई दूसरा चारा ही नहीं था। मेरे मन में उस रिश्ते से आजाद होने की इच्छा बढ़ती जा रही थी।
गहरा सदमा तब लगा जब नितिन ने तलाक के कागज तुरंत साइन करके मेरे पास भेज दिए।
अब मैं समझ चुकी थी कि उस इंसान के मन में मेरे लिए कोई भावना नहीं बची है।
फिर एक दिन अमिताभ ने मेरे सामने शादी का प्रस्ताव रखा।
मैं इसके लिए तैयार नहीं थी। मैंने उससे कहा, “सिर्फ मैं ही तो नहीं हूं, मेरी बेटी भी मेरे साथ है अमिताभ।”
मेरी ये सोच अमिताभ को कहीं गहरे तक आहत कर गयी। उसने गुस्से से कहा, “तुम सोच भी कैसे सकती हो कि मैं तुम मां-बेटी को अलग करूँगा, बल्कि मैं तो तुम्हारे परिवार में एक पिता और पति की कमी पूरी करने की बात कर रहा हूं।”
फिर अमिताभ ने मम्मी पापा से बात की। चार महीने पहले ही हमने कोर्ट मैरिज की और दिल्ली आ गये।
सच शालू, अमिताभ मेरे जीवन में उजाला भर रहे हैं, वरना मैं तो अंधेरों में रहकर जीने की आस ही खो बैठी थी।”
उस आत्मविश्वासी महिला की कहानी सुन कर मुंह से बरबस ही निकला, “खुश रहो डिंपल!” और हम अपनी अपनी राह हो लिए।
- पुष्पा भाटिया
E-इश्क के लिए अपनी कहानी इस आईडी पर भेजें: db।women@dbcorp।in
सब्जेक्ट लाइन में E-इश्क लिखना न भूलें
कृपया अप्रकाशित रचनाएं ही भेजें